Asia C-467/02

Inan Cetinkaya

vastaan

Land Baden-Württemberg

(Verwaltungsgericht Stuttgartin esittämä ennakkoratkaisupyyntö)

ETY:n ja Turkin välinen assosiaatiosopimus – Työntekijöiden vapaa liikkuvuus – Assosiaationeuvoston päätöksen N:o 1/80 7 artiklan ensimmäinen kohta ja 14 artiklan 1 kohta – Turkkilaisen työntekijän lapsen oleskeluoikeus hänen tultuaan täysi-ikäiseksi – Maastapoistamista koskevan päätöksen edellytykset – Rikostuomiot

Tuomion tiivistelmä

1. Kansainväliset sopimukset – ETY:n ja Turkin välinen assosiaatiosopimus – ETY:n ja Turkin välisellä assosiaatiosopimuksella perustettu assosiaationeuvosto – Päätös N:o 1/80 – Perheiden yhdistäminen – Jäsenvaltion laillisille työmarkkinoille kuuluvan turkkilaisen työntekijän perheenjäsenet – Käsite – Käsitteen soveltamisalaan kuuluu lapsi, joka on syntynyt ja aina asunut vastaanottavassa jäsenvaltiossa

(ETY–Turkki-assosiaationeuvoston päätöksen N:o 1/80 7 artiklan ensimmäinen kohta)

2. Kansainväliset sopimukset – ETY:n ja Turkin välinen assosiaatiosopimus – ETY:n ja Turkin välisellä assosiaatiosopimuksella perustettu assosiaationeuvosto – Päätös N:o 1/80 – Perheiden yhdistäminen – Jäsenvaltion laillisille työmarkkinoille kuuluvan turkkilaisen työntekijän perheenjäsenet – Oikeuksien rajoittamista sellaisen pitkäaikaisen työmarkkinoilta poissaolon johdosta, joka on johtunut sellaiseen vankeusrangaistukseen tuomitsemisesta, jota on seurannut vieroitushoito, ei voida hyväksyä

(ETY–Turkki-assosiaationeuvoston päätöksen N:o 1/80 7 artiklan ensimmäinen kohta ja 14 artikla)

3. Kansainväliset sopimukset – ETY:n ja Turkin välinen assosiaatiosopimus – ETY:n ja Turkin välisellä assosiaatiosopimuksella perustettu assosiaationeuvosto – Päätös N:o 1/80 – Oikeuksien rajoittaminen yleiseen järjestykseen tai turvallisuuteen taikka kansanterveyteen liittyvistä syistä – Ei voida hyväksyä sitä, että sellaisia tosiseikkoja, jotka ovat tapahtuneet toimivaltaisten viranomaisten tekemän viimeisen päätöksen jälkeen ja joiden nojalla oikeuksien rajoittaminen ei ole enää sallittua, ei ole otettu huomioon

(ETY–Turkki-assosiaationeuvoston päätöksen N:o 1/80 14 artiklan 1 kohta)

1. ETY–Turkki-assosiaationeuvoston päätöksen N:o 1/80 7 artiklan ensimmäistä kohtaa on tulkittava niin, että se koskee sellaisen täysi-ikäisen henkilön tilannetta, joka on laillisille työmarkkinoille vastaanottavassa jäsenvaltiossa kuuluvan tai kuuluneen turkkilaisen työntekijän lapsi, vaikka tämä lapsi on syntynyt ja aina asunut tässä viimeksi mainitussa valtiossa.

Se, että hänelle ei näin ollen ole annettu edellä mainitussa määräyksessä tarkoitettua lupaa muuttaa mainitun työntekijän luokse, ei vaikuta tämän määräyksen soveltamiseen.

Edellytyksen, jonka mukaan perheenjäsenille on täytynyt antaa lupa muuttaa turkkilaisen työntekijän luokse, tarkoituksena nimittäin on sulkea tämän määräyksen soveltamisalan ulkopuolelle henkilöt, jotka ovat tulleet vastaanottavan jäsenvaltion alueelle ja asuvat siellä tämän jäsenvaltion lainsäädännön vastaisesti. Tähän edellytykseen ei voi tehokkaasti vedota sellaista perheenjäsentä vastaan, joka on syntynyt ja aina asunut mainitussa jäsenvaltiossa ja joka ei siis ole tarvinnut lupaa muuttaa työntekijän luokse.

(ks. 19, 22, 23 ja 34 kohta sekä tuomiolauselman 1 kohta)

2. Oikeuksia, jotka turkkilaisen työntekijän perheenjäsenillä, jotka täyttävät asumisen vähimmäiskestolle asetetun edellytyksen, ETY–Turkki-assosiaationeuvoston päätöksen N:o 1/80 7 artiklan ensimmäisen kohdan nojalla on, voidaan rajoittaa vain päätöksen N:o 1/80 14 artiklan perusteella, eli yleiseen järjestykseen, turvallisuuteen tai kansanterveyteen liittyvistä syistä tai siitä syystä, että asianomainen on poistunut vastaanottavan valtion alueelta merkittäväksi ajaksi ilman perusteltua syytä.

Näin ollen päätöksen N:o 1/80 7 artiklan ensimmäinen kohta on esteenä sille, että sellaiseen vankeusrangaistukseen tuomitsemisen, jota on seurannut vieroitushoito, johdosta niitä oikeuksia, jotka Turkin kansalaisella tämän määräyksen nojalla on, rajoitetaan sen vuoksi, että hän on pitkäaikaisesti poissa työmarkkinoilta.

(ks. 38 ja 39 kohta sekä tuomiolauselman 2 kohta)

3. ETY–Turkki-assosiaationeuvoston päätöksen N:o 1/80 14 artikla, jossa annetaan mahdollisuus rajoittaa tämän päätöksen mukaisia oikeuksia yleisen järjestyksen, turvallisuuden tai kansanterveyden vuoksi, on esteenä sille, että kansalliset tuomioistuimet eivät ota huomioon tutkiessaan Turkin kansalaisen maastapoistamista koskevan päätöksen laillisuutta sellaisia tosiseikkoja, jotka ovat tapahtuneet toimivaltaisten viranomaisten tekemän viimeisen päätöksen jälkeen ja joiden nojalla asianomaisen oikeuksien tässä määräyksessä tarkoitettu rajoittaminen ei olisi enää sallittua.

(ks. 48 kohta ja tuomiolauselman 3 kohta)